De Sfântul Ilie, la Buftea, 

Cerul a răcorit pământul, iar rugăciunea a unit inimile în Parohia Săbăreni 

Ionela Chircu 
Buftea, 20 iulie, praznicul Sfântului și Marelui Prooroc Ilie Tesviteanul, ocrotitorul sfântului lăcaș al bisericii din cartierul Săbăreni, o zi în care credincioșii s-au adunat, din nou, pentru a-I mulțumi lui Dumnezeu și pentru a-l cinsti pe unul dintre cei mai iubiți sfinți de pe bolta Ortodoxiei noastre.
Îmbrăcată în straie de sărbătoare și împodobită cu flori frumoase, înmiresmate, mica biserică și-a întâmpinat credincioșii așa cum o mamă își primește copiii întorși acasă. În sunetul clopotelor și în frumusețea cântărilor liturgice, sufletele s-au așezat firesc în rugăciune, iar liniștea care a cuprins sfântul lăcaș a fost, pentru mulți, cel mai de preț dar al acelei zile. Sfânta Liturghie a fost săvârșită de părintele paroh Florin Badea, într-o atmosferă de adâncă trăire duhovnicească. Rugăciunile rostite într-un singur glas au unit inimile celor prezenți într-o comuniune pe care numai marile sărbători o pot dărui. 
În timp ce preotul se ruga pentru coborârea Duhului Sfânt, cerul s-a acoperit de nori, și o ploaie liniștită a început să cadă peste biserică și peste credincioșii adunați la hram. După zile întregi de arșiță, stropii de ploaie au fost primiți cu bucurie și emoție. Pentru mulți dintre cei prezenți, întâmplarea a avut o semnificație aparte, amintind de Sfântul Ilie Tesviteanul, despre care tradiția Bisericii și credința populară păstrează neștearsă  imaginea prorocului care, prin puterea rugăciunii, a închis și a deschis cerurile, iar Dumnezeu a trimis ploaie peste pământul însetat.
· Părintele Florin Badea, parohul Parohiei Săbăreni: ”Dumnezeu îi binecuvântează pe cei ce-L caută”
În cuvântul de învățătură, părintele paroh Florin Badea i-a îndemnat pe credincioși să privească această ploaie ca pe o chemare la întoarcerea inimii către Dumnezeu. ”Iubiți credincioși, în clipa în care am invocat coborârea Duhului Sfânt, Dumnezeu ne-a dăruit și această ploaie binecuvântată, ca o mângâiere prin rugăciunile Sfântului și Marelui Prooroc Ilie Tesviteanul. Astăzi, cu toții am lăsat deoparte căldura, grijile, serviciul, casele și chiar șantierul care înconjoară biserica pentru a veni înaintea lui Hristos. Să știți că niciun pas făcut spre biserică și niciun efort pentru Dumnezeu nu rămân fără răsplată. Dumnezeu, prin sfinții Săi, îi binecuvântează pe cei care Îl caută cu inimă curată. Acolo unde este Dumnezeu nu este lipsă, iar acolo unde omul Îl îndepărtează din viața lui, chiar și bogăția se poate transforma în sărăcie sufletească. Sfântul Ilie a întors întotdeauna poporul către Dumnezeu, iar aceasta este și chemarea adresată nouă astăzi: să renunțăm la idolii care ne îndepărtează de Hristos și să punem un început bun vieții noastre, slujindu-I cu adevărat pe Dumnezeu și pe Maica Sa”, a spus părintele Florin Badea, parohul Parohiei Săbăreni. După încheierea slujbei, curtea bisericii a rămas plină de oameni. Bunici și nepoți, părinți și copii, credincioși din micul cartier buftean și din localitățile învecinate au rămas împreună, schimbând o vorbă bună și bucurându-se de revederea cu oameni pe care îi întâlnesc, de multe ori, doar la marile sărbători ale Bisericii. Împreună s-au bucurat și de deliciile pregătite și împărțite cu dragoste de biserică, la Agapa Frățească. 
Casetă: 
Fiți parte din zidirea și înfrumusețarea bisericii din Săbăreni! 
Biserica închinată Sfântului și Marelui Prooroc Ilie Tesviteanul continuă extinderea și înfrumusețarea sfântului lăcaș. În această perioadă sunt în desfășurare lucrări de extindere a bisericii, realizarea picturii interioare, montarea ferestrelor și amenajarea mobilierului bisericesc. Cei care doresc să sprijine aceste lucrări și să devină ctitori și binefăcători ai lăcașului de cult pot face o donație în contul parohiei:
Parohia Săbăreni
IBAN: RO74BTRL05001205548914XX

· Biserica Sfântul Ilie Tesviteanul, locul în care sufletele se întorc mereu 
Pentru locuitorii cartierului Săbăreni, biserica închinată Sfântului și Marelui Prooroc Ilie Tesviteanul nu este un simplu loc de rugăciune. Între zidurile ei s-au scris, de-a lungul anilor, mii de povești de viață, de la primele clipe ale Botezului și până la rugăciunile de mulțumire sau de alinare rostite în cele mai grele încercări. Aici au crescut generații întregi de credincioși, iar fiecare hram este, de fapt, o reîntoarcere acasă. Primarul orașului Buftea, Gheorghe Pistol, a fost cu sufletul alături de comunitate și a transmis un mesaj de sporire în credință și iubire: ”Hramul unei biserici este o sărbătoare religioasă, dar și un moment în care comunitatea se regăsește în jurul acelorași valori. Credința, respectul și grija față de aproapele ne-au ținut mereu uniți și sunt convins că tot ele vor rămâne temelia orașului nostru. Le doresc tuturor locuitorilor din Buftea sănătate, pace în suflet și binecuvântarea Sfântului și Marelui Prooroc Ilie Tesviteanul. La mulți ani sărbătoriților zilei”.
Sub ocrotirea Marelui Proroc 
Sfântul și Marele Prooroc Ilie Tesviteanul a trăit cu aproape opt secole înainte de Nașterea Mântuitorului Iisus Hristos. Născut în Tesve, în ținutul Galaadului, el a fost ales de Dumnezeu încă dinainte de venirea sa pe lume pentru o misiune aparte. Tradiția bisericească amintește vedenia tatălui său, Sovac, care și-a văzut pruncul înveșmântat în foc și hrănit de îngeri cu o flacără, semn că avea să devină un mare slujitor al lui Dumnezeu. Viața sa a fost o neîntreruptă mărturisire a adevărului. A înfruntat fără teamă nedreptatea și închinarea la idoli, chemând poporul la pocăință și la întoarcerea către Dumnezeu. Pentru credința sa neclintită, Domnul i-a dăruit puterea de a săvârși minuni și de a deschide sau închide cerurile prin rugăciune. În tradiția românească, Sfântul Ilie este cinstit ca ocrotitor al recoltelor și al agricultorilor, iar numele său este legat de ploaia binefăcătoare care aduce rod pământului. Dincolo de tradițiile populare, chipul său rămâne însă acela al unui om care și-a încredințat fără rezerve întreaga viață lui Dumnezeu și care continuă să fie, peste veacuri, un îndemn la curaj, statornicie și credință lucrătoare. 

